钦定古今图书集成/方舆汇编/职方典/第1311卷 > 广州府物产考一 府志
## 钦定古今图书集成/方舆汇编/职方典/第1311卷 > 广州府物产考一 府志

府总

谷属

黏　《旧志》：有青黏，有黄黏，有花黏，有银黏，有油黏，又有鼠牙黏、冷水、抛犁、茅包、锦、黄鱼串之目，独交阯黏为多。

稻　有早稻，有晚稻。晚种黑穗而修芒，雨不足则种之，不播而获曰“稆稻。” 经获而再生者曰“稻孙。”

秫　秫杂于稻，俗呼曰糯。《旧志》“有安南糯” 、斑鱼糯、白糯、黄糯、蕉糯、油糯、翻生糯、荔枝糯十数种，不可以酿酒。

粳　惟《增城》、新宁、连州见之。

黍　有黄、白二种，较诸稷犹多。旧传广州地热，种麦则苗而不实，自霜雪时降，今芃芃盛矣。有小麦，有荞麦，麻最多，用以造油豆与麦，惟高坂生焉。《旧志》：花豆、绿豆、黄豆、青豆、白豆、紫豆、大乌豆、小乌豆、斑豆二种，花豆、黑豆、龙爪豆、角豆、刀豆、扁豆、芒豆一种，出新会。胡麻、黑脂麻、白脂麻、苏子，俱可造油。乌红、沙豆、鼠尾豆，出阳山。布属。

有土绸，有水绸，有土絁，有《丝经》，有兼丝，有《麻经》，有葛，有蕉，有苎，有青麻，有络麻，有火麻，有斜纹，有雪被，以白绵丝为之，亦有红者。若花布、花被、竹布则出增城。要之惟绵布为盛。绵有吉贝，又有木绵。其木高四五丈，花殷红，大于杯，花落则絮蕴焉。采之不尽，则漫空而飞，其觕者任为褥。

不知者或误以木绵为“吉贝” 云。

蔬属

芥　：有白芥、紫芥、白菜、辣菜。

“𧄔　，有白𧄔，有红𧄔，有甜𧄔。” 孙真人《千金方》：“在山者名山药，秦楚名玉延，陈与义《玉延赋》是也。一名鸡捕，一名紫把，一名切玉。” 《南方草木状》：“甘𧄔，盖𧄔蓣之类。根叶亦如芋，实如拳，有大如瓯者，皮紫而肉白，蒸熟食之，味如薯蓣，性不甚冷。” 旧朱崖之地，海中之人皆不业耕稼，惟掘地种甘𧄔，秋熟收之。蒸㬠，切如米粒，仓囷贮之，以充粮糗，是名𧄔粮。北方人至者，或盛具牛豕脍炙，而末以甘𧄔，荐之若粳粟然。大抵南人二毛者，百无一二。惟海中之人寿百馀岁者，由不食五谷而食甘𧄔故尔。芋　或作蓣，叶似荷而圆，根如萝卜。《本草》云：“土芝也。” 《方朔传》：“关中宜姜芋。” 《食货志》：“岷山之下有蹲䲭。” 注云：“芋也，香菌　。” 番禺、从化、新“会尤多，山气遇雨辄生，最大者不可食。”

绰菜　：《南方草木状》：“绰菜，夏生于池沼间，叶类茨菰，根如藕条。南海人食之，云令人思睡。呼为瞑菜。”

蕹菜　：俗音瓮，又音戅。《南方草木状》：“蕹菜如落葵而小，性冷，味甘。南人编苇为筏，作小孔浮于水上。种于水中则如萍，根浮水面，及长茎叶皆出苇筏孔中，随水上下，南方之奇蔬也。” 冶葛有大毒，以蕹汁滴其苗，当时萎死。世传魏武能啖冶葛至一尺，云“先食此菜。”

树茄　《南方草木状》：“树茄，交广草木，经冬不衰。故蔬圃之中，种茄，宿根有三、五年者，渐长枝干，乃成大树。每秋夏盛熟，则梯树采之。五年后树老子稀，即伐去之，别栽嫩者。”

增城有圣笋，阳山有《春不老》。其他萝卜姜葱之属，皆不能逾。中州独有树茄，则称瑰异。

《岭表录异》所谓“鹿角、鹅肠诸菜，皆不甚佳。相传北人携蔓菁就种，则变而为芥。” 《南方草木状》：“蔓菁，岭峤已南俱无之。偶有士人因官携种，就彼种之，出地则变而为芥，亦橘种江北为枳之义也。至曲江方有菘，彼人谓之秦菘，即蔓菁也。又谓土芥，高者五六尺，其子大如鸡卵，以为葅，埋地中，有三十年者，甚贵，尚亲宾” 以相馈遗。今所在皆有蔓菁，而无所谓“土芥” ，于此足验风土之日变。

瓜属

西瓜　按《五代史》云：胡峤为萧翰掌书记，随翰入契丹。契丹破回纥时种，以牛粪覆棚而种之，大如中国西瓜，其味甘，因名。其实圆碧外坚，子有四色，黄红黑斑。北客云：“瓜凉可止烦渴，过食不为害。” 其仁甘温，今岭南在在有之。

土瓜　生土中，如葛而圆如瓜，可剖而食之。苦瓜　，俗名为“蒲达。” 人空其囊，以肉蚬酿之，味甚苦凉，亦宜于南方暑热。

丝瓜　俗名水瓜

冬瓜　、《节瓜》《黑瓜》、蒲瓜出新宁，牛角瓜出新会，皆熟以荐饭者。木瓜则惟宜渍蜜。

果属

荔枝　甲天下，汉始以充贡，后罢之。晋以荐太庙。天宝十四年八月，元宗幸骊山，会贵妃生日，新曲成而南海贡生荔枝至，因命曲曰《荔枝香》。其见重如此。后亦罢其贡。南汉僭据时，夏月燕群臣，台殿轩窗皆插荔枝，谓之“红云燕。” 《南方草木状》：荔枝树高五、六丈馀，如桂树，绿叶蓬蓬，冬夏荣茂。青叶朱实，实大如鸡子核“黄黑似熟莲，实白如肪，甘而多汁，似安石榴。有甜酢者，至日将中，翕然俱赤，则可食也。一树下子百斛。” 《本草》：“食之通神，益智健气，及美颜色。多出南海、番禺，其名最多，曰脆玉，曰状元红，曰大将军，曰小将军，曰大丁香，曰小丁香，曰绿罗袍，曰学士绯，曰黄泥子，曰水晶团，曰进奉子，曰天茄子，曰皱玉，曰” 麝香匣、曰犀角子、曰金钗子。惟丫髻子为荔枝，小者并蒂而生，味甘无核。《海山楼》：宋诸司以端午日阅舟师于上，率以是日尝之。陈村有实大核小，其味甘香，名曰金钗子。相传昔人有解金钗而得其种，即俗呼黑叶者也。汪广洋诗：“谁把金钗品价高，荔枝端不让葡萄，若教李白谙风味，甘分南州脱锦袍。” 《通志略》：“荔枝亦曰离支，始传于后世，初出岭南，后出蜀中。” 《南海药谱》云：“荔枝熟，人未采，则百虫不敢近绕采之，则鸟蝙蝠之类无不残伤，诸果皆然。” 《东观汉记》云：“南海旧献荔枝、龙眼，奔驰险阻为患。孝和时，唐羌上书言状，后遂罢止。” 盖此物一日色变，二日味变。

三日色味俱变。《古诗》云：“色味不逾三日变。” 旧时采贡，以蜡封其枝，或蜜渍之。而近代奸幸之徒，连株以进，南人苦之。

龙眼　，一名“秋风子。” 《南方草木状》：“龙眼，树如荔枝，但枝叶稍小，壳青黄色，形圆如弹丸，核如木梡子而不坚，肉白而带浆，其甘如蜜。一朵五六十颗，作穗如葡萄然。荔枝过即龙眼熟，故谓之荔枝奴，言常随其后也。广人俱烘干以为货，北人重焉。每燕必以为笾实。” “甘蕉　，味香美，其茎可练，绩以为布。一名乳蕉，又有青牙” 蕉，虽甚腐熟，而香不变，最为香美，黄牙蕉则不及。《南方草木状》：“甘蕉，望之如树，株大者一围馀，叶长一丈，或八九尺，广尺馀，或二尺许。花大如酒杯，形色如芙蓉，著茎末百馀子，名为房相连累，甜美，亦可蜜藏。根如芋魁，大者如车毂。实随叶，每叶一阖，各有六子，先后相次，子不俱生，子不俱落。一名芭” 蕉，或曰“芭苴。” 剥其子上皮，色黄白，味似葡萄，甜而脆，亦疗饥。此有三种，子大如母指，长如钗，有类羊角，名羊角蕉，味最甘好。一种子大如鸡卵，有类牛乳蕉，微减羊角。一种大如藕子，长六七寸，形正方，少甘，最下也。其茎解散如丝，以灰练之，可纺绩为𫄨绤，谓之蕉葛。虽脆而好，黄白不如葛赤色也。交广俱有之。

柑　旧志有乳柑、红柑、银柑、馒头柑。《南方草木状》：“柑乃橘之属，滋甘味美，特异者也。有黄者，有赭者，赭者谓之壶柑。交趾人以席囊贮蚁鬻于市者，其窠如薄絮，囊皆连枝叶，蚁在其中，井窠而卖。蚁亦黄色，大于常蚁。南方柑树若无此蚁，则其实皆群蠹所伤，无复一完者矣。华林园有柑二株，遇结实，上命群臣宴饮于” 旁，摘而分赐焉。

橘　旧志有绿橘、金橘、霸陵橘。《广州记》曰：“罗浮山有橘，夏熟，实大如李。” 又《岭表记异》曰：“山橘子大者冬熟，如土瓜，次如弹丸。其实金色而叶绿，皮薄而味酸，偏能破气。广之人带枝叶藏之。入脍醋，尤加香美。” 《南方草木状》：“橘白叶赤实，皮香，有美味。自汉武帝。交趾有橘，官长一人，秩一百石，主贡御橘。吴黄武中，交趾太守” 士燮献橘十七实同蒂，以为瑞异，群臣毕贺。

橼　旧志有香橼，有佛指橼，即钩绿也。《南方草木状》：钩缘子形如瓜，皮似橙而金色。胡人种之极芬香。肉甚厚，白如芦菔。女工竞雕镂花鸟，渍以蜂蜜，巧丽妙绝，无与为比。泰康五年，大秦贡十缶。帝以三缶赐王恺，助其珍味，夸示于石崇。柚　旧志花甚香，实大而圆，皮甚厚。有二种，以穰红白可辨。《广州记》曰：“别有柚，号为雷柚，实大如升。”

桔　橘之属有似柑者。又有一种名“蜜糖埕” ，最甜。

橙　“亦橘之属，似柑而巨。”

杨梅　：《南方草木状》：“杨梅，其子如弹丸，正赤，五月中熟。熟时似梅，其味甜酸。” 陆贾《南越行记》曰：“罗浮山顶有胡杨梅，山桃绕其际。海人时登采拾，止得于上饱啖，不得持下。”

海枣　，间有佳者。《南方草木状》：海枣，树身无闲枝，直耸三四十尺。树顶四面再生十馀枝，叶如栟榈。五年一实，实甚，大如杯碗核两头不尖，双卷而圆，其味极甘美，安邑御枣无以加也。泰康五年，林邑献百枚。昔李少君谓汉武帝曰：“臣尝游海上，见安期生，食臣枣，大如瓜，非诞说也。” 《岭表录异》曰：“波斯枣，广州郭内见其” 树身无闲枝，直耸三四十尺，及树顶四面共生十馀枝，叶如海㯶。广州所种者，或三五年一番，结子亦似青枣，似小耳，自青及黄扑已尽，又朵著子，每朵约三二十颗。刘珣常于番酋家食本国将来者，色类沙糖，皮肉软烂，其核与北中枣殊异，两头不尖，双卷而圆，如小块紫矿然。珣收而种之，久无萌芽，疑是“蒸” 也。

橄榄　，味香而甘，一名木榄。又有丁香榄，较香。又有乌榄，状如橄榄而长黑色，以温汤沃之，熟取其肉，榨油干之，谓之“榄豉。” 其仁供茶尤妙，一名“木威子。” 绿榄，似乌榄而色绿，其味尤香，亦有红色者。《南方草木状》：“橄榄树身耸，枝皆高数丈，其子深秋方熟，味虽苦涩，咀之芬馥，胜含鸡骨香。吴时岁贡，以赐近侍。” 本朝自太康后亦如之。馀甘　，《旧志》：“味初涩，食后回，味甚甘，类橄榄而风韵过之。大者如梅李而色碧。” 山谷名之曰味谏，言切苦而有味。故《橄榄》诗云：“方怀味谏轩中果，忽见金盘橄榄来。想见馀甘有瓜葛，苦中真味晚方回。”

人面子　《旧志》核如人面，故名增城。取其仁荐茶最佳。《南方草木状》：人面子树似含桃，结子如桃实，无味。其核正如人面，故以为名。以蜜渍之，稍可食。以其核可玩于席间，饤饾娱客。出南海。宜母子　。《旧志》一名梨檬子。状如柑橘，味酸。元大德三年，泉州路煎糖官呈用李木子作水煎造。舍里别蒙古语为渴水也。凡木果之汁皆可为之，独李木子香酸，经久不变。李木子即宜母子。元于番禺城东莲塘，南海城西荔枝湾置御果园，栽种李木树大小八百株。大德七年罢贡，园今为民居。

五敛子　“旧志” ：一名杨桃，又名山敛子。瓣五出，如田家碌碡状，味酸。《南方草木状》：五敛子大如木瓜，黄色，皮肉脆软，味极酸，上有五棱如刻出。南人呼棱为敛，故以为名。以蜜渍之，甘酸而美。出南海。

千岁子　旧志一名青脆子，核中有肉如栗。《南方草木状》：“千岁子有藤蔓出土，子在根下，须绿色，交加如织。其子一苞，恒二百馀颗，皮壳青黄色，壳中有肉如栗，味亦如之。干者壳肉相离，撼之有声，似肉豆蔻。出交趾。”

山枣　《旧志》：“状如枣而圆，色青黄而味甘酸。” 石栗　《旧志》：“壳坚肉实如栗。” “《南方草木状》：石栗树与栗同，但生于山石罅中，花开三年方结实，其壳厚而肉少，其味似胡桃仁。熟时或为群鹦鹉至，啄肉略尽。故彼人极珍贵之。出日南。” 海梧　“《南方草木状》：海梧子树似梧树，色白，叶似青桐，有子如大栗，肥甘可食。出林邑。”

海松　：《南方草木状》：“海松子树与中国松同，但结实绝大，形如小栗，三角，肥甘香美，亦樽俎中佳果也。出林邑。”

频婆子　实红色，大如肥皂，核如栗，煨熟味与栗无异。本韶州月华寺种，旧三藏法师自西域携至，在在有之。“频” 一作“贫” ，梵语谓之“丛林” ，以其叶盛成丛故也。

谷子　大如榄而长，味亦初苦而后甘。嫩者以蜜渍暴干最宜。

《秋风》子　，色褐如梨，而小如豆，味酸涩，熟乃可食。

金斗子　，色红味甘，大如秋风子，一名“金钮子。” 青竹子　，状如桃而圆，味酸而色黄。

《不纳》子　，类菩提子，其核可作数珠。

《山不纳》子　：色红，味甘酸，其大如弹。

桂木子　：其大如桃，皮黄肉红，味酸，俗呼“鬼目《毛韶》。” 子　似荔枝而味酸。

羊矢子　：如石莲而小，色青味甘。

黄皮子　，大如弹丸，黄如蜡珠，味酸甜。有白蜡子，其味尤胜。汪广洋诗：“春意亭凉酒满杯，昔人遗刻尚崔嵬。亭前几树黄皮熟，日日莺啼数百回。”

《盐封子　》色黑，味咸。

倒黏子　，状如软枣，色紫黑，肉红而味甘。鬼拗子　，状如人指，皮薄色黄，其中有筋，可作蜜煎，甚脆，即《诗》所谓枸也，一名兼勾，一名懒汉。指头能醒酒。若用其木造屋，其家酿酒，味薄黄淡子　状如柑橘，色黄味酸，花可熏香。陈藏器《本草》谓橘之类有塌橘、山橘、黄淡子是也。冬桃　，状如橄榄，形圆色绿，味甘酸。

《扁桃　》：如桃而扁，色青味甘。

岑梨　即橙梨，大如橘，味甘，亦梨之小者。马脐子　，即凫茨也，实小，稍类浙中者。

《水瓮子　　　》《古买子　　　》《罗旁锥子》《茅锥子　　　》《万字果　》，俱出新会。

蘡薁　出香山

李　《连州志》：“有横枝李、黄管李、金槌李、皂裙李、结李、蚕过李。”

梨　有清消梨、蜜梨之属，盖在在有之。

卢橘　一种名，枇杷稍不同。

《茨菰　》，过春犹可食，与浙江异。

葛根　：“旧志” 有藕葛，有新罗葛。葛根土人恒轻之。盖风气长春，近水向阳，以故实恒蚤而味恒淡，无以胜他州故也。

波罗蜜　，出自外国者。子生干上，大如斗，亦如瓠，色青，皮厚多刺。其中子如栗，肉甜，堪作蜜煎，南海神庙有之。

芒果　大如鹅子状，生甚酸，熟则甘。惟新会、香山有说者，谓即君迁、平仲。按君迁子如马你，一云如瓠。《旧志》君迁即牛你子，恐非。平仲则不花而实，皆不可食，恐非是君迁、平仲二树终不可考。。